Man op Vrystaat-plaas doodgesteekArgieffoto: Reint Dykema Sers. Mmako Mophiring, woordvoerder van die polisie, het gesê twee mans het tussen 20:00 en 22:00 die aand aan die deur van die huis van Robert Rhadebe (67) en sy vrou, Martha, ook in haar 60’s, geklop. Robert werk glo al jare lank op die plaas as bestuurder. Volgens Mophiring het die twee mans eers voorgegee dat hulle hout wil koop en daarna messe uitgeruk en geld en vuurwapens geëis. Hulle het Robert én Martha oorval en hul hande en voete vasgebind. “Die verdagtes het Martha in die rug en arms gesteek en Robert na ŉ ander kamer in die huis gesleep,” het Mophiring gesê. “Nadat hulle ’n ruk in die kamer was, het hulle in ŉ wit Nissan-dubbelkajuitbakkie gevlug.” Mophiring het gesê Martha het gewag totdat dit stil was voordat sy na ŉ ander huis op die plaas gekruip het om hulp te kry. Ander inwoners van die plaas het hulle na die Rhadebe-egpaar se huis gehaas waar hulle Robert se liggaam onder ŉ hoop klere en linne in ŉ kamer aangetref het. Hy het reeds aan sy veelvuldige meswonde beswyk. Martha is deur ŉ ambulans na ŉ plaaslike hospitaal geneem. “Die polisie ondersoek sake van huisbraak en moord,” het Mophiring gesê. “Ons doen ŉ beroep op enigiemand wat die wit Nissan-dubbelkajuitbakkie met die nommerplaat MLZ 880 GP gewaar, om hul naaste polisiestasie in kennis te stel.”